Laučiai

Laučiai  (seniau Laudžiai) – kaimas Šilutės rajono savivaldybėje, 8 km į rytus nuo Šilutės, prie kelio  besidriekiantis 2,6 km. Seniūnaitijos centras. Kaime yra Laučių Mikelio Hofmano pagrindinė mokykla, Šilutės F. Bajoraičio viešosios bibliotekos filialas, medicinos punktas, trejos evangelikų liuteronų senosios kapinės, 1997 m. įtrauktos į Lietuvos Respublikos kultūros paveldo registrą. Prie Laučių yra Vydūno gimtasis namas – architektūros paminklas.

 Geografija 

Kaimo šiauriniu pakraščiu teka Šyšos dešinysis intakas Šustis. Ribojasi su Jonaičių, Šilmeižių, Metirkviečių kaimais.

 Istorija 

XIX a. 1-ojoje pusėje kaimas priklausė Pašyšių valsčiui; valdė 579 ha žemės. Kaimo vienkiemiai buvo išsidėstę pagal kelią Šilutė-Žemaičių Naumiestis ir abiejuose Šusties upelio krantuose.

Liaučiuose pradinė mokykla veikė 1739–1825 (lietuviška), 1899–1944 (vokiška; 1937–1939 buvo dar ir privati lietuvių mokykla), 1945–1955; 1955–1961 – septynmetė (pavadinta Jonaičių septynmetė mokykla), 1961–1986 – aštuonmetė, 1986–1998 – devynmetė, nuo 1998 m. – pagrindinė (1999 m. pervadinta į Laučių Mikelio Hofmano pagrindinę mokyklą). 1901 m. pradinei, 1961 m. aštuonmetei mokykloms specialiai pastatyti pastatai.

1912–1944 m. ėjo Šilutės–Kulėšų geležinkelis (1945 m. geležinkelis išmontuotas), kaime buvo dvi laipinimo vietos – Laučių geležinkelio stotis ir Laučių II geležinkelio stotelė.

1950–1992 m. Laučiai buvo „Jonaičių“ tarybinio ūkio centrinė gyvenvietė. 1991 m. iš Jonaičių kaimo atkelta biblioteka. 1997 m. kaime buvo 206 ūkiai, 2003 m. galvijus laikė 102 ūkiai (466 vienetus).

 Gyventojai 

1905 m. 32 proc. kaimo gyventojų buvo lietuviai.

 Žymūs žmonės 

Laučiuose gimė:
 evangelikų liuteronų kunigas Mikas Klumbys (1905–1985),
 humanitarinių mokslų daktarė Dainora Abukevičienė-Pociutė (1967–).

 Šaltiniai 

 Nuorodos 
 Laučių kaimo bendruomenė

 Mažosios Lietuvos enciklopedija. T. 2., Vilnius. 2003.
 ŽŪIKVC informacijos puslapis 

Kategorija:Šilutės rajono savivaldybės gyvenvietės